作者：蔡伸
词牌/韵律：飞雪满群山

paragraphs: 冰结金壶，寒生罗幕，夜阑霜月侵门。
翠筠敲竹，疏梅弄影，数声雁过南云。
酒醒敧粲枕，怆犹有、残妆泪痕。
绣衾孤拥，馀香未减，犹是那时熏。
长记得、扁舟寻旧约，听小窗风雨，灯火昏昏。
锦裀才展，琼签报曙，宝钗又是轻分。
黯然携手处，倚朱箔、愁凝黛颦。
梦回云散，山遥水远空断魂。